## La Generalitat concedix 1,8 milions d’euros a nou entitats per a construir nous centres de servicis socials

*** La inversió permetrà executar centres dels ajuntaments de Benaguasil, Ontinyent, Guardamar del Segura, Culla i de cinc entitats socials
* Esta mesura complementa els 2,5 milions d’euros ja entregats a 119 entitats per a equipament i precedix altres ajudes per a reforma que s’estan tramitant**

La Vicepresidència Primera i Conselleria de Servicis Socials, Igualtat i Vivenda, ha concedit 1,8 milions d’euros en ajudes per a construir nous centres de servicis socials de la convocatòria de 2025.

Per a la secretària autonòmica del Sistema Sociosanitari, Elena Albalat, “invertir en infraestructures socials és invertir en dignitat i amb estes ajudes volem garantir espais segurs i moderns a on prestar atenció de qualitat a les persones més vulnerables”.

A més, Albalat ha emfatitzat el caràcter complementari de les fórmules de suport, “finançant d’una banda places i atenció directa i, d’altra banda, subvencionant la construcció de centres”.

Elena Albalat ha explicat que “els projectes han sigut seleccionats després d’una anàlisi tècnica i territorial rigorosa, la qual cosa ens permet prioritzar actuacions amb més impacte social i equilibrar la inversió en tot el mapa autonòmic”.

Així mateix, Albalat, ha destacat “el ferm compromís del Consell amb una atenció sanitària i social de màxima qualitat, prestada en les millors condicions i amb els recursos necessaris per a garantir el benestar de les persones”.

Ha afegit que “les entitats socials exercixen un paper fonamental en esta labor, perquè complementen i reforcen el treball de l’Administració en l’atenció de proximitat, la inclusió i l’acompanyament de les persones més vulnerables”.

En este sentit, ha assegurat que “la Generalitat continuarà col·laborant estretament amb elles per a oferir servicis moderns, humans i eficaços, que asseguren una atenció integral en tots els àmbits del sistema sociosanitari valencià”.

**Beneficiaris**

D’este total, 1.385.813,15 euros s’han assignat a quatre entitats locals, els ajuntaments de Benaguasil, Guardamar del Segura, Ontinyent i Culla. A més, s’han destinat 426.123,55 euros a cinc entitats sense ànim de lucre: Fundació FISAT-Salesians Social, APADIS Villena i Comarca, Associació TEA Castelló, Càritas interparroquial de Gandia i Mistral Acción Social.

Cal assenyalar que, recentment, la Generalitat ja havia concedit 2.567.397 euros a 119 entitats per a projectes d’inversió en equipament de centres de servicis socials. I pròximament eixiran altres ajudes per a reforma que s’està tramitant actualment.

La concessió d’estes ajudes pot consultar-se en el *Diari Oficial de la Generalitat Valenciana* ([DOGV](https://dogv.gva.es/datos/2025/11/07/pdf/2025_45707_va.pdf)).

Fecha: 08/11/2025